Martina Holečková

Mgr. Martina Bajo Holečková (* 6. február 1984, Kozárovce) je slovenská právnička, manažérka rozvojových projektov a politička. V rokoch 20202024 bola členkou predsedníctva KDH. Od marca 2023 do júna 2024 pôsobila ako podpredsedníčka Nitrianskeho samosprávneho kraja, pričom poslankyňou NSK je od roku 2017. V parlamentných voľbách v septembri 2023 bola za KDH zvolená do Národnej rady SR, bola predsedníčkou poslaneckého klubu KDH v Národnej rade SR. 
Životopis.
Holečková vyštudovala právo na Právnickej fakulte Trnavskej univerzity v Trnave. Venuje sa humanitárnym a rozvojovým projektom v subsaharskej Afrike a na Slovensku. Spolupracuje s organizáciami pomáhajúcimi slobodným matkám, zdravotne znevýhodneným, ľuďom bez domova a sociálne slabším rodinám. Pracuje tiež pre Misijný sekretariát Pallotínov, ktorí vedú rozvojové a sociálne projekty v Rwande, Burkine Faso a na Madagaskare. Je členkou Slovenskej komory mediátorov.
Politická kariéra.
V roku 2016 vstúpila do KDH, v roku 2020 bola zvolená za členku predsedníctva. V rokoch 20142022 bola poslankyňou obecného zastupiteľstva v Kozárovciach, v obci bola predsedníčkou finančnej komisie a členka obecnej rady.
V regionálnych voľbách v roku 2017 bola zvolená za poslankyňu zastupiteľstva Nitrianskeho samosprávneho kraja v obvode Levice, keď kandidovala s podporou koalície SaS, OĽANO, KDH, ŠANCA, OKS a NOVA. Získala 4 061 hlasov. V zastupiteľstve pôsobila ako predsedníčka komisie kontroly a členka sociálnej a majetkovej komisie.
Vo voľbách v roku 2022 kandidovala na post predsedníčky Nitrianskeho kraja ako kandidátka pravicovej koalície strán KDH, SaS, Tím Kraj Nitra, SPOLU – občianska demokracia, Šanca, ODS – Občianski demokrati Slovenska, OKS, DS a ZA ĽUDÍ. Jej víziou vo vedení kraja bolo dobehnúť investičný dlh a viesť kraj s troma piliermi – otvorenou komunikáciou, aktívným konaním a spoluprácou. Vo voľbe predsedníčky kraja skončila na štvrtom mieste, keď získala 15,65 % (33 467) hlasov. Zároveň bola opätovne zvolená za poslankyňu za obvod Levice, keď získala 7 324 hlasov. V zastupiteľstve je členkou Rady Zastupiteľstva NSK a členkou komisie kontroly a komisie o ochrane verejného záujmu. V marci 2023 ju zastupiteľstvo Nitrianskeho kraja zvolilo za podpredsedníčku kraja. Z funkcie podpredsedníčky NSK ju odvolalo Zastupiteľstvo NSK v júni 2024 na návrh župana Branislava Becíka, podľa ktorého sa Holečková dostatočne nevenovala svojej funkcii. Holečková a predstavitelia opozičného Demokratického poslaneckého klubu naopak tvrdili, že odvolanie bolo pomstou za predošlé rokovanie zastupiteľstva NSK, kde sa prerokúvali dotácie na sociálne veci.
V parlamentných voľbách v septembri 2023 bola zvolená do Národnej rady SR. Kandidovala z tretieho miesta kandidátky KDH, získala 19 050 prednostných hlasov, čo bol piaty najvyšší počet v rámci strany. V októbri 2023 bola poslancami za KDH zvolená za predsedníčkou poslaneckého klubu KDH v Národnej rade SR, v tejto pozícii ju v júni 2024 nahradil Igor Janckulík. V parlamente pôsobí ako členka Výboru NR SR pre sociálne veci. V septembri 2024 oznámila odchod z KDH.
Osobný život.
Holečková žije v Kozárovciach. Je vydatá, hovorí po anglicky, francúzsky a poľsky.